Halla-aho: Suomen pitäisi erota eurosta ja EU:sta

Perussuomalaisten europarlamentaarikko ja puolueen puheenjohtajuudesta kilpaileva Jussi Halla-aho katsoo, että Suomen pitäisi erota EU:sta.

Perussuomalaisten johtoon pyrkivä Jussi Halla-aho sanoo, että hän ajaisi aktiivisesti Suomen eroa eurosta ja koko EU:sta, jos hänet valitaan puheenjohtajaksi.

Halla-ahon mukaan perussuomalaisten johtavat elimet päättäisivät, miten eroa edistettäisiin käytännössä. Pelkän selvityksen tekeminen ei Halla-ahon mukaan riitä.

Halla-aho kommentoi pyrkimistään puheenjohtajaksi tänään muutamille toimittajille Strasbourgissa.

Hän sanoi näillä näkymin jatkavansa europarlamentissa, vaikka hänet valittaisiin perussuomalaisten puheenjohtajaksi.

Kysymykseen siitä, eikö puolueen johtaminen Keski-Euroopasta käsin olisi hankalaa, Halla-aho vastaa muistuttamalla, että näin on ollut ennenkin.

– Se onnistui varsin hyvin. Saimme erittäin huomattavan vaalivoiton vuonna 2011 eduskuntavaaleissa.